**VLASTNÉ ZAMERANIE ŠKOLY**

***Vízia materskej školy:***

*Chceme byť materskou školou, v ktorej sa deti učia so sebou samým o sebe,*

*s prírodou o prírode, s ľuďmi o ľuďoch.*

Materská škola je postavená v centre obce. Od roku 2003 Materská škola na ul. Staničnej 20 je budovou elokovaného pracoviska Základnej školy s materskou školou na ul. Levočskej 53 v Harichovciach. Je dvojtriedna s kapacitou 45 deti a poskytuje celodennú výchovnú starostlivosť deťom od troch do šiestich rokov. Škola k svojej činnosti využíva jednopodlažnú budovu s dvomi triedami v ktorých sú zriadené hrové kútiky, ktoré pravidelne dopĺňame. K triedam prislúchajú spálne a metodický kabinet. Jeden pavilón budovy tvorí výdajňa stravy, ktorá sa dováža zo školskej jedálne základnej školy.

Školský dvor je priestranný, rovinatý, vysadený listnatými a ihličnatým stromami, kríkmi a trávou. Bohatá zeleň umožňuje každodennú realizáciu aktivít zameraných na **prírodovedné poznávanie formou priameho zážitku, vytváranie pozitívnych postojov k prírode, rozvíjanie estetického vnímania a prežívania prírody.** Ihriská sú budované tematicky, poskytujúc možnosti rôznorodých činností a hier pre deti – športové ihrisko s možnosťou bezpečných loptových hier (futbal, prehadzovaná), rôznorodé preliezačky na rozvíjanie obratnosti a akrobatických zručností, dopravné ihrisko s možnosťou každodenného bicyklovania, kolobežkovania a prirodzeného osvojovania si pravidiel cestnej premávky (kruhový objazd, dopravné značky, prechody pre chodcov...). Ponúkame možnosť rozvíjania špeciálnych pohybových zručností a schopností ako napr. plávanie, korčuľovanie, lyžovanie, kĺzanie a sánkovanie. Naša spolupráca s CVČ OLYMP Levoča je zameranú na predprimárnu plaveckú prípravu a s lyžiarskou škôlkou v Ski centre Levočská dolina na lyžiarsky kurz. Tieto nadštandardné aktivity spolu s možnosťami aktívneho pohybu a športovania na školskom dvore nám umožňuje **každodennú systematickú realizáciu aktivít utvárajúcich a upevňujúcich vzťah a pozitívne postoje detí k zdravému životnému štýlu.** Environmentálnu výchovu realizujeme cielenými vzdelávacími aktivitami priamo v prírode v rámci turistických vychádzok, ale aj počas pobytu vonku. Organizujeme exkurzie, výlety, a návštevy ochrancov prírody zo Spišskej Novej Vsi. Do výchovno-vzdelávacej činnosti začleňujeme aj exkurzie a návštevy kultúrnych inštitúcií ako je divadlo v SNV, detská knižnica, návšteva HaPZ v Levoči. Do MŠ si pravidelne pozývame bábkové divadlá napr. HOKI POKI, Divadlo spod Spišského hradu a iné. čím **obohacujeme výchovu a vzdelávanie o rozmer umeleckej kultúry a estetiky**, **poznávanie a prežívanie kultúrneho života.** Zážitkovou formou rozvíjame u detí vzťah k hodnotným umeleckým dielam a aktivitám. Zloženie tried je heterogénne (vekovo zmiešané), čo dáva ďalší špecifický rozmer každodennému životu a realizácii výchovno-vzdelávacej činnosti. Život detí vo vekovo zmiešanej skupine je pre deti prirodzenejší aj dynamickejší tým, že poskytuje **možnosti a príležitosti pre vzájomné učenie sa detí a sociálne rôznorodejšie situácie**. Nové deti vždy vstupujú do triedy, ktorá je už spoločenstvom detí s dohodnutými a vzájomne akceptovanými pravidlami a hodnotami, čo uľahčuje ich adaptáciu, zvyšuje pocit bezpečia detí aj rodičov. Preferované sú skupinové formy učenia sa aj učenia detí, kde výsledok závisí od spoločného úsilia, a tiež individuálne formy vzdelávania, pri ktorých dieťa prežije každú skúsenosť ako osobnú a jedinečnú. Chceme poskytnúť deťom čo najviac príležitostí na zmysluplné učenie sa hrou a objavovaním.